KENDELSE AFSAGT AF RETTENS PRÆSIDENT

31. marts 1995

Sag T-40/95 R

Philippe Guebels

mod

Kommissionen for De Europæiske Fællesskaber

»Tjenestemænd — foreløbige forholdsregler — udsættelse af gennemførelsen — disciplinær forfølgning — fjernelse fra tjenesten«

Fuldstændig gengivelse på fransk II-271

Angående:

Begæring om udsættelse af gennemførelsen af en afgørelse, hvorved sagsøgeren blev pålagt en disciplinær sanktion i form af fjernelse fra tjenesten uden frakendelse af retten til alderspension.

Udfald:

Begæringen tages ikke til følge.

Resumé af kendelse

Den 24. maj 1991 deltog sagsøgeren, der var tjenestemand i lønklasse C4 i Kommissionen, i de skriftlige prøver inden for emnerne bogholderi og revision i forbindelse med den generelle udvælgelsesprøve EUR/B/21, der blev afholdt af Kommissionen og Revisionsretten. Ved notits af 19. februar 1992 indledte ansættelsesmyndigheden en disciplinærsag mod sagsøgeren, som den mistænkte for at have kommunikeret med andre ansøgere under udvælgelsesprøven. Efter denne disciplinærsag besluttede ansættelsesmyndigheden under hensyn til de forhold, som sagsøgeren måtte antages at have gjort sig skyldig i, og til de angiveligt skærpende omstændigheder, den 18 januar 1995 at pålægge sagsøgeren en sanktion i form af fjernelse fra tjenesten, jf. vedtægtens artikel 86, stk. 2, litra f).

Retsspørgsmål

Retten bemærkede, at det påhviler den begærende part at bevise, at vedkommende ikke kan afvente udfaldet af hovedsagen uden at blive påført en skade, som vil have alvorlige og uoprettelige følger (præmis 21).

Henvisning til: Retten, 29. juni 1994, sag T-146/94R, Williams mod Revisionsretten, Sml.Pers. II, s. 571, præmis 12.

Et rent økonomisk tab kan herved principielt ikke anses for uopretteligt eller vanskeligt at genoprette, idet det vil kunne godtgøres efterfølgende (præmis 39).

Henvisning til: Williams mod Revisionsretten, a.st., præmis 18.

Retten må dog på grundlag af de konkrete omstændigheder i sagen vurdere, om en gennemførelse af den anfægtede afgørelse vil kunne påføre sagsøgeren en så alvorlig skade, at en annullation af afgørelsen ved dommen i hovedsagen ikke længere vil kunne genoprette skaden (præmis 40).

Retten bemærkede herefter, at formålet med en foreløbig forholdsregel ikke er at afbøde de følger for den begærende part, der vil være forbundet med, at vedkommende ikke får medhold i hovedsagen, men at forhindre, at den begærende part inden afgørelsen i hovedsagen påføres en alvorlig og uoprettelig skade (præmis 43).

Når henses til størrelsen af sagsøgerens og dennes ægtefælles indkomst og deres faste udgifter, kunne sagsøgeren ikke antages at have ført tilstrækkeligt bevis for, at han ville blive påført en alvorlig og uoprettelig skade inden den endelige afgørelse i hovedsagen (præmis 45).

Retten fandt, at det fremgik af en afvejning af de involverede interesser, at en udsættelse af gennemførelsen af den anfægtede afgørelse, med den følge, at Kommissionen blev påtvunget at videreføre et ansættelsesforhold, selv om sagsøgeren var blevet fjernet fra tjenesten efter en disciplinærsag som følge af forseelser, der måtte anses for alvorlige, kun kunne være begrundet i forhold til den skade, som sagsøgeren angiveligt ville blive påført, såfremt der forelå ganske usædvanlige omstændigheder. Retten udtalte herefter, at begæringen om udsættelse af gennemførelsen af den anfægtede beslutning ikke på det foreliggende grundlag kunne tages til følge (præmis 47).

Henvisning til: Williams mod Revisionsretten, a.st., præmis 23.

Retten tilføjede dog, at en kendelse om foreløbige forholdsregler til enhver tid efter begæring fra en af parterne kan ændres eller ophæves på grund af ændrede forhold (præmis 48).

Henvisning til: Retten, 30. november 1993, sag T-549/93 R, D. mod Kommissionen, Sml. II, s. 1347, præmis 50.

Retten bemærkede herved, at Kommissionen påtænkte at yde sagsøgeren støtte i medfør af vedtægtens artikel 76, såfremt sagsøgerens økonomiske situation blev forværret som følge af en lang sagsbehandlingstid (præmis 48).

Konklusion:

Begæringen om foreløbige forholdsregler tages ikke til følge.